Gigantul DIGI a făcut un pas important în procesul de extindere internațională, odată cu inaugurarea oficială a sediului central din Bruxelles. Această etapă reprezintă un moment important în consolidarea prezenței sale pe piața europeană.
DIGI devine cel de-al patrulea jucător de telecomunicații pe piața din Belgia, având ca obiectiv principal dezvoltarea unei rețele performante care să asigure acces la o gamă completă de servicii de calitate superioară, disponibile la tarife avantajoase și corecte.
Începând din această vară, clienții belgieni vor putea beneficia de prețuri echitabile și soluții fiabile de conectivitate, furnizate de cel mai nou operator de telecomunicații de pe piața locală, și anume DIGI Belgia. Având o abordare orientată către clienți, oferta va include servicii de telefonie și date mobile, internet fix și televiziune, special concepută pentru a satisface exigențele și nevoile diverse ale utilizatorilor belgieni, potrivit reprezentanților săi.
După licitația organizată în iunie 2022, de către Institutul Belgian pentru Servicii Poștale și Telecomunicații (BIPT), prin intermediul unui joint venture cu Citymesh NV, parte a grupului Cegeka, DIGI a câștigat drepturile de utilizare a unor frecvențe din spectrul mobil ce vor permite construirea unei noi rețele de comunicații fixe și mobile, de ultimă generație.
Așadar, DIGI Belgia va intra pe piața de telecomunicații ca al patrulea furnizor de servicii convergente de comunicații electronice, având misiunea de a livra soluții robuste și accesibile, bazate pe tehnologii inovatoare și un serviciu excelent de asistență clienți.
„În dezvoltarea ofertei noastre am pornit de la nevoile consumatorilor belgieni. Cercetările realizate de BIPT (Institutul Belgian pentru Servicii Poștale și de Telecomunicații) arată că tarifele pentru serviciile de telecomunicații sunt semnificativ mai mari decât în țările învecinate. DIGI deține expertiza tehnică necesară și Grupul a avut deja lansări de succes pe piețe noi. În virtutea acestei experiențe, suntem încrezători că putem extinde rețeaua noastră într-o manieră eficientă și rentabilă. Toate acestea ne vor permite să practicăm prețuri corecte și transparente. Serviciile de telecomunicații reprezintă un drept fundamental, iar misiunea noastră este să le facem accesibile și convenabile pentru toată lumea”, a precizat Jeroen Degadt, Director General DIGI Belgia.
La evenimentul de inaugurare a sediului DIGI din Bruxelles au participat Petra de Sutter, viceprim-ministrul Guvernului Federal Belgian, Mitch de Geest, director general Citymesh, Valentin Popoviciu, director executiv al Grupului DIGI, Jeroen Degadt, director general DIGI Belgia, reprezentanți ai autorităților centrale și locale, jurnaliști și numeroși invitați de marcă la nivel european.
În plus, momentul de prelansare a fost marcat de o demonstrație live a funcționalității rețelei mobile 5G, prezentată de Valentin Popoviciu: „Implementarea și dezvoltarea noii infrastructuri de telecomunicații mobile și fixe reprezintă un proces amplu, care implică resurse considerabile, pașii necesari urmând a fi parcurși de companie în perioada imediat următoare. Suntem nerăbdători să servim cât mai curând viitorii noștri clienți belgieni cu servicii de internet prin fibră optică și 4G/5G de calitate, la prețuri corecte și stabile, așa cum ne-am obișnuit de mulți ani abonații din România, Spania și Italia”.